DECIZIA CONSILIULUI
din 22 octombrie 2007
privind acordarea unui ajutor de stat de urgență de către autoritățile din România pentru atenuarea efectelor secetei din 2006/2007 în sectorul agricol
(2007/722/CE)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 88 alineatul (2) paragraful al treilea,
având în vedere cererea înaintată de Guvernul României la 25 iulie 2007,
întrucât:
(1)
La 25 iulie 2007, România a prezentat Consiliului o cerere de decizie în conformitate cu articolul 88 alineatul (2) paragraful al treilea din tratat, prin care să se afirme că planul României de a acorda ajutor național agricultorilor români afectați de seceta extremă, pentru a le permite să reînceapă ciclul de producție, este compatibil cu piața comună.
(2)
România s-a confruntat cu cea mai gravă și mai îndelungată secetă din ultimii șaizeci de ani, cauzată de deficitul de precipitații din iarna 2006/2007 și din primăvara anului 2007 (sub 350 mm/m2 între 1 septembrie 2006 și 31 mai 2007) și temperaturile extrem de ridicate din vara anului 2007.
(3)
Înaintea perioadei uscate de lungă durată din vara anului 2007, rezervele de apă din sol erau deja diminuate considerabil pe arii extinse din România, datorită evaporării accelerate a apei, cauzate de temperaturile peste medie din iarna 2006/2007 și din primăvara anului 2007.
(4)
În conformitate cu studiul de impact asupra culturilor de primăvară și de toamnă, seceta a redus dramatic atât producția de cereale, cât și pe cea de furaje, producția medie de cereale estimată în 2007 neatingând nici măcar 45 % din media anilor precedenți.
(5)
Agricultorii români din 34 de județe dintr-un total de 42 de județe au fost puternic afectați de perioada uscată de lungă durată, care a provocat daune majore sectorului vegetal și celui de creștere a animalelor, valoarea estimată a acestora fiind de aproximativ 1 200 milioane EUR (3 878 milioane RON), fără a include profitul care ar fi putut fi obținut în urma vânzării cerealelor.
(6)
Deoarece venitul agricultorilor români afectați de secetă a fost redus drastic, aceștia se confruntă cu riscul major de a nu dispune de mijloacele financiare pentru plantarea culturilor de toamnă și pregătirea campaniei de însămânțări din primăvara anului 2008.
(7)
Ajutorul de stat care urmează să fie acordat se ridică la aproximativ 400 milioane EUR (1 320 milioane RON) și în jur de 250 000 până la 300 000 agricultori, reprezentând o suprafață de aproximativ 3 milioane de hectare, urmează să beneficieze de acest ajutor. Valorile ajutorului urmează să fie de aproximativ 150 EUR/ha pentru grâul de toamnă, 120 EUR/ha pentru rapiță și, respectiv, 130 EUR/ha pentru orz și alte culturi de toamnă.
(8)
Ajutorul urmează să fie acordat numai pe baza cererilor înaintate de agricultori, în scopul precis de reîncepere a ciclului de producție (achiziționarea de semințe, combustibili, îngrășăminte și pesticide). Agenția de Plăți din România va monitoriza și controla ajutorul, printre altele prin efectuarea de controale la fața locului.
(9)
Pentru a fi eficace, ajutorul de stat trebuie acordat și accesat de agricultori cât mai curând posibil.
(10)
Comisia nu și-a exprimat până în prezent avizul cu privire la natura și compatibilitatea ajutorului.
(11)
Prin urmare, există împrejurări excepționale, care permit ca acest ajutor să fie considerat, prin derogare și în măsura strict necesară pentru remedierea situației de urgență intervenite, ca fiind compatibil cu piața comună, în condițiile prevăzute de prezenta decizie,
DECIDE:
Articolul 1
Ajutorul suplimentar excepțional acordat de autoritățile române sectorului agricol, în valoare de maximum 400 milioane EUR, este considerat ca fiind compatibil cu piața comună.
Articolul 2
Prezenta decizie se adresează României.
Adoptată la Luxemburg, 22 octombrie 2007.